JKN บวกแรง 5% รับผู้ถือหุ้นใหญ่ BCH ดอดเก็บบิ๊กล็อตกว่า 4 ล้านหุ้นสูงกว่ากระดาน
JKN บวกแรง 5% รับผู้ถือหุ้นใหญ่ BCH ดอดเก็บบิ๊กล็อตกว่า 4 ล้านหุ้นสูงกว่ากระดาน โดยล่าสุด ณ เวลา 16.24 น. อยู่ที่ 13.20 บาท บวก 0.60 บาท หรือ 4.76% สูงสุดที่ 13.40 บาท ต่ำสุดที่ 12.60 บาท ด้วยมูลค่าซื้อขาย 216.88 ล้านบาท
12 ต.ค. 2561

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ล่าสุด ณ เวลา 16.24 น. อยู่ที่ 13.20 บาท บวก 0.60 บาท หรือ 4.76% สูงสุดที่ 13.40 บาท ต่ำสุดที่ 12.60 บาท ด้วยมูลค่าซื้อขาย 216.88 ล้านบาท

 
 
ด้าน บล. เคทีบี ระบุในบทวิเคราะห์ แนะนำ “ซื้อ” ที่ราคาเป้าหมายปี 2562 ที่  14.80 บาท อิงพีอีเรโช (PER) ปี 2562 ที่ 23.5 เท่า โดยระยะสั้นยังมีปัจจัยบวกจากแนวโน้มผลการดำเนินงานในไตรมาส 3/61 ที่คาดว่าจะขยายตัวโดดเด่นจากช่วงเดียวกันของปีก่อน แม้ราคาหุ้น JKN จะปรับตัวขึ้น 23.5% ใน 3 เดือนที่ผ่านมา โดยมองว่าราคาปัจจุบันยังน่าสนใจ ซึ่ง JKN จะได้รับประโยชน์จากการแข่งขันของช่องทีวีดิจิทัลที่รุนแรงส่งผลให้อุปสงค์ของธุรกิจขยายตัว
ด้านนายจักรพงษ์ จักราจุฑาธิบดิ์ ประธานเจ้าหน้าที่บริหาร JKN เปิดเผยว่า ตนได้ขายหุ้น Big lot ที่ราคา 13.30 บาทต่อหุ้น ซึ่งสูงกว่าราคาปิดในตลาด (+ 5.56%) จำนวน 4  ล้านหุ้น มูลค่า 53.2 ล้านบาท ให้แก่ รศ.ดร.นพ.เฉลิม หาญพาณิชย์ ผู้ถือหุ้นใหญ่ของบริษัท บางกอก เชน ฮอสปิทอล จำกัด (มหาชน) หรือ BCH ที่ต้องการเข้ามาลงทุนในนามส่วนตัว
โดยจากการสอบถามผู้บริหาร JKN กรณีขาย Big lot วานนี้ (11 ต.ค. 2561) ยืนยันว่าการขาย Big lot ครั้งนี้ไม่กระทบโครงสร้างการบริหารธุรกิจ มั่นใจเป้ารายได้ปี 2561 ขยายตัว 20-25% สำหรับการที่ นพ.เฉลิม ซื้อ Big lot ถือหุ้นระยะยาวเพื่อลงทุน ถือเป็น Sentiment เชิงบวก โดยมองว่ามีนักลงทุนสนใจลงทุนระยะยาว และช่วยเพิ่มความเชื่อมั่นให้กับบริษัท
ขณะเดียวกัน ได้ประมาณรายได้ปี 2561 อยู่ที่ 1,387 ล้านบาท ขยายตัว 20% จากช่วงเดียวกันของปีก่อน และกำไรสุทธิปี 2561 อยู่ที่ 256 ล้านบาท เพิ่มขึ้น 36.5% จากช่วงเดียวกันของปีก่อน หนุนโดยรายได้ค่าลิขสิทธิ์ที่ขยายตัวโดดเด่น 20.5% จากช่วงเดียวกันของปีก่อน
ส่วนปี 2562 ได้ปรับประมาณการกำไรสุทธิเพิ่ม 5.9% อยู่ที่ 340 ล้านบาท เพิ่มขึ้น 32.8%จากช่วงเดียวกันของปีก่อน มาจากรายได้ส่วนของค่าลิขสิทธิ์ จากการปรับราคาขายต่อตอน,จำนวนลูกค้าที่เพิ่มขึ้น และรายได้จาก CNBC ซึ่งทาง JKN คาดว่าจะเริ่มขาย Live News ให้กับช่องดิจิทัลทีวีอีก 3 ช่อง โดยเริ่มออกอากาศต้นปี 2562 ทั้งนี้ เชื่อว่ารายได้จากต่างประเทศจะขยายตัวโดดเด่น คาดรับรู้รายได้จากการขายซีรีส์อินเดีย, ฟิลิปปินส์และละครช่อง 3 นอกเหนือจากนี้ JKN ยังมีแผนที่จะทำ Co-production 5-6 projects ร่วมกับผู้สร้างระดับโลกกับประเทศอินโดนีเซียอินเดียและฟิลิปปินส์ โดยในปี 2562 จะเริ่มสร้างซีรีส์ “สยามรามเกียรติ์”